**СВЕЧАНО ОТВАРАЊЕ VIII МАНИФЕСТАЦИЈЕ „ЛЕДЕНА ШУМА“**

**ПЕТАК, 15. ДЕЦЕМБАР, 18 ЧАСОВА**

**ДУНАВСКИ ПАРК, НОВИ САД**

Осма по реду манифестација „Ледена шума“ одржаће се у периоду **од** **15. децембра до 14. јануара** у новосадском Дунавском парку а својим посетиоцима ће и ове године, у сусрет зими и током новогодишњих празника омогућити најбољи спој дружења, клизања, забаве на отвореном и разноврсних културних дешавања.

Свечано отварање „Ледене шуме“ биће уприличенo у петак, 15. децембра са почетком у 18 часова а на програму отварања наступиће дечија етно група **„ЦАРИЋ“** из Беочина, новосадски **„ЦИРКУС“** аниматори који ће публици приредити врхунску анимацију и прави спектакл својим акробацијама на трапезу, док ће за музички део бити задужен и бенд **„THE HAT MATTERS“** из Сомбора који нам доносе прави реге, латино, џез и афро поп звук.

Као и сваке године, у вечери отварања најмлађи посетиоци имаће прилику да се по први пут ове сезоне опробају на најмодернијем клизалишту у региону јер ће од 19 часова бити омогућена бесплатна смена клизања за децу до 12 година.

Клизалиште се у „Ледену шуму“ ове сезоне враћа у свом пуном капацитету па ће тако у јединствено декорисаном амбијенту Дунавског парка, клизачима током наредних месец дана бити на располагању централно наткривено клизалиштe и његова пратећа кружна стаза која се простире око језера у Дунавском парку.

У саставној понуди „Ледене шуме“ и ове године наћи ће се **зимски базар- Снежни град,** у оквиру кога ће се представити локлани произвођачи хране, слаткиша и зимских деликатеса али и уметници и занатлије на чијим штандовима ће посетиоци моћи да купе сувенире и новогодишње поклоне.

Уз подршку Града Новог Сада као и осталих партнера на овом пројекту, овогодишњим програмом манифестације биће обухваћени готово свакодневни **бесплатни садржаји** као што су анимације за најмлађе, позоришне представе, свирке, радионице и још много тога занимљивог.

У оквиру програма друштвене одговорности, „Ледена шума“ ће и ове зиме узети учешће у хуманитарним акцијама које имају за циљ да помогну нашим суграђанима али и да у празничном периоду прикупе средства и пакетиће за најугроженију децу из Војводине.

Уз подршку компаније „НИС а.д.“, у „Леденој шуми“ ће и ове године бити уприличен дочек **Дечије Нове године** који је планиран за 31. децембар у дневном термину када ће најмлађи новосађани уз дечији градски карневал и забавни програм, из Дунавског парка традиционално пустити више од хиљаду балона новогодишњих жеља.

Клизање у „Леденој шуми“ свима је омогућено по повољним ценама а више информација о терминима клизања и улазницма посетиоци могу погледати на званичној страници „Ледене шуме“ [www.ledenasuma.rs](http://www.ledenasuma.rs)

И ове године, у првој недељи одржавања манифестације, од 18. до 22. децембра, „Ледена шума“ омогућује бесплатне улазнице за клизалиште за све групне посете предшколских и школских установа а долазак је потребно најавити путем мејла ledenasuma@gmail.com.

За све додатне информације у вези са овогодишњим програмом манифестације стоји Вам на располагању наша служба за прес и комуникације.

Очекујемо Вас и ове сезоне у новосадској „Леденој шуми“!

СЛУЖБА ЗА ПРЕС И КОМУНИКАЦИЈЕ

МАНИФЕСТАЦИЈА „ЛЕДЕНА ШУМА“

тел. +381 65 26 11 023

тел.: +381 63 86 19 880

e.: ledenasuma.pr@gmail.com

www.ledenasuma.rs